ddrg/super_eurlex huggingface dataset:
Virallinen lehti nro C 060 , 25/02/1998 s. 0025



KIRJALLINEN KYSYMYS E-1544/97 esittäjä(t): Hiltrud Breyer (V) - komissiolle (5. toukokuuta 1997) Aihe: Bayer Leverkusen -yrityksen valmistaman ¨Tiguvonin¨ (Fenthionin) käytön aiheuttamat fosforihappoesterimyrkytykset Bayer Leverkusen -yrityksen valmistamaa kirpuntorjunta-ainetta Tiguvon (Fenthion) voidaan käyttää eri tavoin. Tiguvon 10:tä käytetään kaksikiloisten tai tätä painavampien kissojen kirppujen torjuntaan. Kirpuntorjunta-aine Tiguvon 20:tä suositellaan 3-10 kg:n painoisten koirien käsittelyyn, kun taas yli kymmenkiloiset koirat tulisi käsitellä Tiguvon 20 G:llä. Eläintenomistajat, jotka ovat käsitelleet kotieläimiään toistuvasti Tiguvon-kirpuntorjunta-aineella (Fenthionilla), ovat saaneet vaikeita fosforihappomyrkytyksiä. Koska komissio ei voinut vastata samaa asiaa koskevaan kysymykseeni E-1470/96 ((EYVL C 345, 15.11.1996, s. 76. )), pyydän komissiota vastaamaan mahdollisimman pian seuraaviin kysymyksiin: Mikä laitos tutkii reseptipakon alaiset ja vapaasti kaupan olevat aineet - loistorjunta-aineet - erityisesti niiden vaarattomuuden ihmisille ja eläimille sekä niiden ympäristövaikutukset? Onko komissio tietoinen siitä, että valmistajien, jotka haluavat edelleen myydä ennen vuotta 1978 rekisteröityjä tuotteitaan, täytyi toimittaa vuoden 1996 loppuun mennessä kaikkien vaadittavien tutkimusten tulokset? Onko nämä tulokset toimitettu? Onko tästä olemassa säädöksiä EU:n lainsäädännössä? Onko vuoden 1978 jälkeen sallitut tuotteet tutkittu riittävän tarkasti? Komission jäsenen Martin Bangemannin komission puolesta antama yhteinen vastaus kirjallisiin kysymyksiin E-1534/97, E-1540/97 ja E-1544/97 (12. kesäkuuta 1997) Komissiolla ei ole tietoa parlamentin jäsenen mainitsemista seikoista. Komissio aikoo tehdä asiasta kyselyn asianomaisille jäsenvaltioille sekä Euroopan lääkearviointivirastolle ja ilmoittaa kyselyn tulokset parlamentin jäsenelle.
KIRJALLINEN KYSYMYS P-1433/97 esittäjä(t): Konstantinos Hatzidakis (PPE) - komissiolle (18. huhtikuuta 1997)

Aihe: Kreikan hallituksen luonnos laiksi kirjanpitäjän, veroneuvojan tms. ammatin harjoittamisesta

Kreikan hallituksen hiljattain tekemässä ¨Kirjanpitäjän ja veroneuvojan ammatin harjoittamisesta, toimimisesta auktorisoituna tilintarkastajana ja muita määräyksiä¨ -nimisessä lakiehdotuksessa määrätään mm., että teknisistä koulutuslaitoksista (TEI) valmistuneet alennetaan toisen luokan kirjanpitäjiksi, mikä estää heidän uralla etenemisensä, vaikka alunperin he ovatkin valinneet erityisesti kirjanpitoon suuntautuvat ylemmän asteen opinnot Kreikassa. Sitä paitsi lakiehdotuksen mukaan muista koulutuslaitoksista valmistuneet - jopa sellaiset, jotka ovat opiskelleet aineita, jotka eivät suoranaisesti liity kirjanpitoon ja joilla ei siten ole juuri minkäänlaista asiantuntemusta - voivat harjoittaa kirjanpitäjän ammattia ensimmäisen luokan kirjanpitäjinä.

Ehdotus on ristiriidassa kyseisen ammattiryhmän oikeudet takaavien Kreikan asetusten 349/89 ja 186/92 kanssa. Mutta ennen kaikkea kyseiset määräykset ovat esteetöntä ammatillista kehitystä ylemmän tutkinnon suorittamisen jälkeen koskevan yhteisön direktiivin 89/48 ((EYVL L 19, 24.1.1989, s. 16. )) hengen vastaisia. Euroopan yhteisöjen tuomioistuin on sitä paitsi jo aiemmin (osasto 6, 23. maaliskuuta 1995 tehty päätös asiassa C-365/93) tuominnut Kreikan siitä, ettei se takaa tällaisia ammattiin liittyviä oikeuksia.

Mikä on komission näkemys tästä asiasta ja millaisiin toimenpiteisiin se aikoo ryhtyä varmistaakseen, että Kreikka noudattaa täysin yhteisön oikeutta tässä erityiskysymyksessä?

Komission jäsenen Mario Montin komission puolesta antama vastaus (20. toukokuuta 1997)

Arvoisan parlamentin jäsenen mainitsema lakialoite ei ole ristiriidassa direktiivin 89/48/ETY kanssa, koska direktiivissä annetaan jäsenvaltioille toimivalta säätämällä pätevyysvaatimuksista säännellä ammatteja ja etenkin niihin pääsyä.

Yhteisön tuomioistuimen asiassa C-365/93 antama tuomio ei koske arvoisan parlamentin jäsenen mainitsemien ammattiin liittyvien oikeuksien säilyttämistä, vaan sitä, ettei direktiiviä ole saatettu osaksi kansallista lainsäädäntöä. Komissio on päättänyt tässä asiassa antaa perustellun lausunnon tuomioistuimen päätöksen noudattamatta jättämisestä.
KIRJALLINEN KYSYMYS E-2099/97 esittäjä(t): Hiltrud Breyer (V) - komissiolle (19. kesäkuuta 1997)

Aihe: Elektroniikkaromu

1. Missä jäsenvaltioissa on määräyksiä elektroniikkaromusta?

2. Mihin toimiin komissio aikoo ryhtyä elektroniikkaromun lisääntyvän määrän suhteen?

Komission jäsenen Ritt Bjerregaardin komission puolesta antama vastaus (1. elokuuta 1997)

Yhdessäkään jäsenvaltiossa ei ole toistaiseksi annettu kattavaa lainsäädäntöä sähkö- ja elektronisista laitteista syntyvistä jätteistä, mutta useissa jäsenvaltioissa tällaisen lainsäädännön valmistelu on jo pitkällä.

Ensimmäiset sähkö- ja elektronisista laitteista syntyvien jätteiden keräämistä ja käsittelyä koskevat säädökset annettaneen Tanskassa ja Alankomaissa, ja niitä sovelletaan erilaisiin jätevirran tuoteryhmiin. Saksan, Italian ja Ruotsin odotetaan nopeasti seuraavan Tanskan ja Alankomaiden esimerkkiä.

Komissio tutkii parhaillaan erilaisia vaihtoehtoja elektronisista tuotteista syntyvien jätteiden huollon parantamiseksi. Tällaisia ovat esimerkiksi tutkimus sähkö- ja elektronisista laitteista syntyvien jätteiden hyödyntämisen ympäristö- ja taloudellisista vaikutuksista. Tällaisten tutkimusten päätelmien ja useiden kansallisten tutkimustulosten perusteella komissio valmistelee aikanaan päätöksensä tulevista toimista tällä alalla.
Virallinen lehti nro C 060 , 25/02/1998 s. 0001



KIRJALLINEN KYSYMYS P-1305/96 esittäjä(t): Johanna Maij-Weggen (PPE) - komissiolle (22. toukokuuta 1996) Aihe: Neljän lehtimiehen pidättäminen Turkissa 1. Onko komissio selvillä siitä, että 3. toukokuuta vastaisena yönä pidätettiin neljä turkkilaista lehtimiestä, jotka työskentelivät turkkilaisessa Alinteri-viikkolehdessä, nimittäin Sabiha Budak, Filiz Uziurk, Mehtap Kuruçay ja Incigul Basel? 2. Tietääkö komissio, että Incigul Basel vietiin myöhemmin sairaalaan ja että hänen epäillään joutuneen siellä kidutuksen kohteeksi? 3. Tietääkö komissio, että muut kolme lehtimiestä ovat tällä hetkellä kadoksissa ja että aikaisemmin on käynyt jo usein niin, että Turkin kansalaisia katoaa pidätyksen jälkeen? 4. Onko komissio valmis pyytämään kiireellisesti lisätietoja Turkin viranomaisilta tästä pidätyksestä ottaen huomioon muun muassa Euroopan ihmisoikeussopimuksen 10 artiklan, joka on sisällytetty Turkin oikeuteen ja jossa taataan sananvapaus? Komission jäsenen Hans Van den Broekin komission puolesta antama täydentävä vastaus (30 päivänä toukokuuta 1997) Komissio kirjoitti arvoisan parlamentin jäsenen esittämän kysymyksen johdosta Turkin viranomaisille saadakseen tarkempia tietoja mainituista tapauksista. Turkin viranomaiset ilmoittivat komissiolle, että kyseiset Alinteri-päivälehden neljä toimittajaa on vapautettu 17 päivänä toukokuuta 1996. Ankarassa sijaitseva ihmisoikeussäätiö on vahvistanut tiedon komission Ankaran- edustustolle.